### Beslutning

Drøftet, særligt emne 1 og 2 har udvalgets interesse.

### Sagsfremstilling

## Resume og sagens baggrund

I løbet af de næste to år gennemfører Kalundborg Kommune udbud af blandt andet beholderindkøb og indsamlingsordninger for husholdningsaffald. Kalundborg, Lejre, [adresse] og Roskilde Kommuner har indgået i en analyse for ensretning af affaldsordninger med henblik på en mulig dannelse af et fælles indsamlingsselskab. Denne analyse har betydning for kommende udbud. Derfor fremlægges resultaterne til drøftelse i Teknik- og Miljøudvalget.

## Indstillinger

Chefen for Vej, Ejendom og Affald indstiller, at:

1. Teknik- og Miljøudvalget drøfter relevansen af at ensrette forvaltningen af affaldsområdet med Lejre, [adresse] og Roskilde Kommuner, og
2. Teknik- og Miljøudvalget drøfter, om de fremhævede emner er forenelige med den politiske vision for affaldsområdet i Kalundborg Kommune.

## Behandling

Teknik- og Miljøudvalget.

## Sagsfremstilling

Kalundborg, Lejre, [adresse] og Roskilde Kommuner har bidraget til og indgået i en analyse med det formål at udvikle et forslag til en fælles strategi for indsamling af husholdningsaffald i kommunerne. Projektet har haft særligt fokus på at finde frem til potentiel ensretning af de fire kommuner og på at afsøge muligheder for at danne et fælles kommunalt indsamlingsselskab for de fire kommuner.

Mulige emner til ensretning af affaldsforvaltningen
I forbindelse med analysen af relevante emner til ensretning af Kalundborg, Lejre, [adresse] og Roskilde Kommuner er der foretaget en kortlægning over serviceniveauet på affaldsområdet i de fire kommuner. Den fulde kortlægning kan ses i Bilag 1 (Kortlægning af serviceniveau i de kommunale indsamlingsordninger).

På baggrund af kortlægningen er der fremhævet tre emner til overvejelse ved en ensretning af affaldsordninger og kommende udbudsstrategier i kommunerne. Den fulde redegørelse af emner, fordele og ulemper ved fremhævede emner og effektvurdering af emnerne findes i Bilag 2 (Harmoniseringspotentialer og effektvurderinger). I Bilag 3 (Strategi - harmoniseringspotentialer) findes et forslag til et implementeringsforløb for de fremhævede emner. De tre emner er:

Emne 1: Fælles tilgang til skelafhentning
I dag har de fire kommuner forskellige krav til, hvor på grunden affaldsbeholdere kan placeres ved en husstand, herefter kaldt standplads. Afstandskravene for afhentning ved standplads bygger på forskellige årsager og hensyn til tradition, økonomi eller serviceniveau i de enkelte kommuner. Kravene spænder i dag fra at måtte stille beholderne maksimalt 5 m inde på grunden (Roskilde) til 45 m inde på grunden (Lejre). Kalundborg Kommune har et afstandskrav på maksimalt 40 m inde på grunden. Desuden er der (undtagen i Lejre) mulighed for at tilkøbe afhentning fra standpladser med større afstand til skelgrænser.

*Udfordringer ved de nuværende forhold*
Der forventes fremadrettet at komme et større fokus på, at standpladser skal opfylde kravene til arbejdsmiljøforholdene. Desuden kan introduktionen af producentansvar for emballager betyde, at der kan opstå uenigheder mellem kommuner og producenterne om betaling for indsamling af emballageaffald, hvis kommunerne stiller væsentligt forskellige afstandskrav til standpladser.

*Emner til overvejelse*Det er muligt for de fire kommuner at ensrette standpladser for enfamiliesboliger. En ensretning kan opnås ved at sætte afstandskrav for standpladser til at foregå nær skel, maksimalt 5 m inde på borgernes grund. Borgere kan fortsat tilkøbe standplads længere fra skel, med en lokalt fastsat grænse.

*Økonomiske konsekvenser ved tiltag*

* Ingen investeringer er nødvendige.
* De kommunale omkostninger til indsamling forventes reduceret i forbindelse med et kommende udbud.

Emne 2: Samarbejde med renovatører
Der er mange forskellige krav i kommunernes kontrakter til samarbejdet med renovatørerne. Der er blandt andet forskellige krav til brug af IT-systemer, anvendelse af bod/bonus- mekanismer, krav til rapportering og kontraktstyring. En af årsagerne til denne forskel er kommunernes størrelse og forvaltning. De store kommuner, Roskilde og [adresse], har hjemtaget flere opgaver, hvorimod Lejre og [adresse] har flere opgaver, der varetages af renovatøren, for eksempel telefonbetjening af borgerne.

*Udfordringer ved de nuværende forhold*De forskellige krav er som udgangspunkt ikke et problem for driften af affaldsområdet. Den manglende ensretning gør dog, at de fire kommuner går glip af de fordele, der kan være ved at ensarte kravene til renovatørsamarbejdet.

*Emner til overvejelse*Der kan være fordele ved, at kommunerne fremover arbejder med at ensrette samarbejdskravene i kommende udbud til renovatøren for at opnå større synergi i forhold til administration og kontraktstyring. Dette kan optimere driften af affaldsområdet i de enkelte kommuner og gøre en overgang til et fælles indsamlingsselskab mere gnidningsfri. Områder, hvor ensretning kan skabe fordele, inkluderer:

* Ensretning af IT-systemer
* Ensretning af kontraktkrav
* Ensretning af kontraktstyringspraksisser
* Ensretning af krav til pilot-/udviklingsprojekter
* Ensretning af krav til oplæring af medarbejdere.

*Økonomiske konsekvenser ved tiltag*

* Ingen.

Emne 3: Fælles løsning på materiel og fraktioner (enfamilieshuse)
Der er relativt stor variation mellem kommunerne i, hvordan de indsamler de ti affaldsfraktioner i dag. Det gælder primært de genanvendelige fraktioner, mens rest-, mad-, tekstil- og farligt affald indsamles mere ensartet på tværs af kommunerne. Udover forskel på beholdersammensætningen er der forskel på antallet af beholdere, størrelsen på beholdere og tilvalgsmulighederne, der tilbydes borgerne.

*Udfordringer ved nuværende forhold*Den forskellige beholdersammensætning i de fire kommuner besværliggør en gnidningsfri overgang til et fælles indsamlingsselskab. Med den nuværende ordning blander Kalundborg Kommune metalaffald med plast og mad- og drikkekartoner ved indsamlingen af de genanvendelige fraktioner. Det betyder, at Kalundborg Kommune ikke får en indtægt for genanvendt metal. Desuden påpeger renovatører, at beholdersammensætningen er et af de væsentligste punkter til at reducere driftsomkostninger. Derfor vil kommunerne komme til at betale mere for indsamling af genanvendeligt affald ved en overgang til et fælles indsamlingsselskab, hvis kommunerne fortsat har forskellig sammensætning.

*Emner til overvejelse*Kalundborg og Stevns Kommuner står overfor at skulle udbyde deres indsamling af dagrenovation og de genanvendelige affaldsfraktioner inde for de nærmeste år. Det vil skabe bedst grundlag for videre ensretning med de øvrige kommuner, hvis beholderne sammensættes på samme måde som i Roskilde og [adresse]. Dette kan opnås, hvis Kalundborg og [adresse] ændrer beholderantallet og -sammensætningen til at følge nedenstående opsætning:

* Beholder 1 (med to kamre): Rest- og madaffald
* Beholder 2 (med to kamre): Papir/pap og plastik/madkartoner/drikkekartoner
* Beholder 3 (med to kamre): Glas og metal
* Boris Skov og pose: Farligt affald og tekstilaffald

Sammensætningen tager udgangspunkt i at undgå omkostninger til at eftersortere metal. Det kan forventes, at producenterne vil stille krav om rene fraktioner i forbindelse med introduktionen af udvidet producentansvar. For Kalundborg Kommune vil det kræve, at der indføres endnu en beholder ved husstandene, tre i alt.

Derudover kan der være fordele ved at overveje følgende emner:

* Kommunerne strømliner fordelingen af de enkelte fraktioner i beholderen, så renovationsbilerne kan køre på tværs af kommuneskel for at reducere stop af indsamling ved nedbrud af renovationsbiler i en enkelt kommune.
* Kommunerne strømliner udvalget af store beholdere til borgere, så renovationsbilerne kan køre på tværs af kommuneskel.

*Økonomiske konsekvenser ved tiltag*

* Ændringen fra to til tre beholdere vil kræve nyinvesteringer i 240 l-beholdere til glas og metal (enfamilieshuse). Omkostninger skal kortlægges.
* Indkøb og påsætning af nye piktogrammer er påkrævet. Omkostninger skal kortlægges.
* Der forventes en omkostningsstigning, fordi nye beholdere skal indkøbes, og kubeordningen for glasindsamling skal nedlægges.

## Økonomiske konsekvenser

Ingen.